**ΕΚΔΗΛΩΣΗ-ΑΦΙΕΡΩΜΑ ΣΤΟΝ ΟΔΥΣΣΕΑ ΕΛΥΤΗ**

**«ΤΟ ΟΝΕΙΡΟ ΤΟΥ ΟΔΥΣΣΕΑ»**

**Μια καλοκαιρινή παράσταση με πολλή μουσική και χορό**

Πώς να βρεις τις λέξεις για να μιλήσεις για τις λέξεις;

Πώς να μιλήσεις για τον Οδυσσέα Ελύτη;

Πώς γίνεται να κάνεις να (συν)υπάρξουν το φως που σε λούζει, το νερό  
που σε μουσκεύει με τον αέρα που αναπνέεις και το χώμα που πατάς;

Τις ώρες ετούτες τις δύσκολες για τη χώρα μας, στρεφόμαστε πάλι στις  
λέξεις τις δικές του.

Εκεί βρίσκουμε – αν είμαστε άξιοι – τον δρόμο για νέα καράβια, αμπέλια κι ελιές.

«Δεν αρκεί να ονειροπολούμε με τους στίχους. Είναι λίγο. Δεν αρκεί να  
πολιτικολογούμε. Είναι πολύ.

Κατά βάθος ο υλικός κόσμος είναι απλώς ένας σωρός από υλικά. Θα  
εξαρτηθεί από το αν είμαστε καλοί ή κακοί αρχιτέκτονες το τελικό αποτέλεσμα. Εάν η Ποίηση παρέχει μια διαβεβαίωση, και δη στους καιρούς τους μικρόψυχους, είναι ακριβώς αυτή: ότι η μοίρα μας παρόλα αυτά βρίσκεται στα χέρια μας».

Ποιητής μεγάλος, ανάμεσα στους μεγαλύτερους που έβγαλε ετούτος ο τόπος, ο τόπος των ποιητών. Ο ποιητής του Άξιον Εστί και της θάλασσας, του “όσο κι αν κανείς προσέχει, όσο κι αν το κυνηγά, πάντα θα ‘ναι αργά, δεύτερη ζωή δεν έχει”.

Ο ποιητής του “κάπου *ανάμεσα Τρίτη και Τετάρτη* πρέπει να παράπεσε η αληθινή σου μέρα”.

Ύμνησε το Αιγαίο, τις λευκές πεζούλες και τις γλάστρες των περβαζιών, τα μπλε παραθυρόφυλλα, το κύμα και το άφρισμά του.  
Κι ανάμεσα σε όλα τούτα και άλλα τόσα, έγραψε και πολλά εξαιρετικά ποιήματα που αναζητούν παιδικά χείλη για να τραγουδηθούν. Ένα μικρό αφιέρωμα που μεγαλώνει…

Συνεχίζουμε το αφιέρωμά μας με ένα μικρό θεατρικό δρώμενο, εμπνευσμένο από τα νεανικά χρόνια του Ελύτη και από τα ποιήματά του, που τα διαβάσαμε, τα επεξεργαστήκαμε και τα τραγουδήσαμε όλο αυτό το διάστημα με τα παιδιά και έχει τίτλο:

ΤΟ ΟΝΕΙΡΟ ΤΟΥ ΟΔΥΣΣΕΑ

**ΑΦΗΓΗΤΗΣ:** Ο Οδυσσέας Ελύτης γεννήθηκε στο Ηράκλειο της Κρήτης τον Νοέμβριο του 1911. Το πραγματικό του όνομα ήταν Οδυσσέας Αλεπουδέλης.

Οι γονείς του, Παναγιώτης και Μαρία Αλεπουδέλη, είχαν εργοστάσιο που έφτιαχνε σαπούνια. Όταν ήταν 3 χρόνων μετακόμισαν στην Αθήνα. Αγαπούσε πολύ την Ελλάδα και τη θάλασσα και έγραψε πολλά ποιήματα. Εμείς γνωρίσαμε λίγα από τα ποιήματα του.

**(ΜΟΥΣΙΚΗ-ΕΊΣΟΔΟΣ ΕΛΥΤΗ)**

**ΟΔΥΣΣΕΑΣ: «Οι κυρ Γιάννηδες κι οι κυρα-Μαρίες,**

**που εμείς προφτάσαμε να τους γνωρίσουμε – τι τύχη –**

**με την υλική παράσταση της ιδέας τους, τον ασβέστη,**

**και με τον φωτοτροπισμό της ψυχής τους, ένα λιοτρόπι στον τενεκέ»**

(Α΄ΤΑΞΗ) [**Γεια σου κύριε Μενεξέ (το τραγούδι του κοριτσιού)**](http://www.youtube.com/watch?v=DQvHNecg16w)Δύο συ και τρία γω  
πράσινο πεντόβολο  
μπαίνω μέσα στον μπαξέ  
γεια σου κύριε μενεξέ.

Σιντριβάνι και νερό  
και χαμένο μου όνειρο.  
Τζίντζιρας τζιντζίρισε  
το ροδάνι γύρισε.

Χοπ αν κάνω δεξιά  
πέφτω πάνω στη ροδιά.  
Χοπ αν κάνω αριστερά  
πάνω στη βατομουριά.

Το ‘να χέρι μου κρατεί  
μέλισσα θεόρατη

τ’ άλλο στον αέρα πιάνει  
πεταλούδα που δαγκάνει.

**ΑΦΗΓΗΤΗΣ**: Στα 14 έχασε τον πατέρα του και αργότερα η μοίρα ξαναχτυπά με το χαμό της μεγαλύτερης αδελφής του από την ισπανική γρίπη.

Ο Οδυσσέας φοιτά σε ιδιωτικό σχολείο με δασκάλους τους περίφημους δημοτικιστές Ι.Κακριδή και Ι.Μ.Παναγιωτόπουλο.

Νεαρός διακρίθηκε στον στίβο, αλλά μια περιπέτεια της υγείας του έβαλε τέλος στις αθλητικές του επιδόσεις. Γράφει, ωστόσο, ως έφηβος, στη Διάπλαση των Παίδων με διάφορα ψευδώνυμα.

Η οικογένειά του επιθυμεί να σπουδάσει χημεία, ο ίδιος όμως, πνεύμα ανήσυχο, αφήνει τις σπουδές του και γράφεται στη Νομική Σχολή, χωρίς να την τελειώσει, κι αρκετά αργότερα τον τραβάει η Φιλοσοφία.

**ΟΔΥΣΣΕΑΣ: «Εάν αποσυνθέσεις την Ελλάδα, στο τέλος θα δεις να σου απομένουν μια ελιά, ένα αμπέλι κι ένα καράβι. Που σημαίνει: με άλλα τόσα την ξαναφτιάχνεις»**

(Β΄ΤΑΞΗ) [**Η ποδηλάτισσα**](http://www.youtube.com/watch?v=bkxg7D4DNXE&feature=related)  
Το δρόμο πλάι στη θάλασσα  
περπάτησα που ‘κανε κάθε  
μέρα η ποδηλάτισσα.

Βρήκα τα φρούτα που ‘χε  
στο πανέρι της, το δαχτυλίδι  
που ‘πεσε απ’ το χέρι της.

Βρήκα το κουδουνάκι και το  
σάλι της, τις ρόδες,  
το τιμόνι, το πεντάλι της.

Βρήκα τη ζώνη της, βρήκα σε  
μιαν άκρη, μια πέτρα διάφανη  
που ‘μοιαζε με δάκρυ.

Τα μάζεψα ένα ένα και τα  
κράτησα κι έλεγα πού ‘ναι  
πού ‘ναι η ποδηλάτισσα.

Την είδα να περνά πάνω  
απ’ τα κύματα, την άλλη μέρα  
πάνω από τα μνήματα.

Την τρίτη νύχτωσ’ έχασα  
τ’ αχνάρια της, στους ουρανούς  
άναψαν τα φανάρια της.

**ΑΦΗΓΗΤΗΣ:** Εν τω μεταξύ, στροφή στη ζωή του θα αποτελέσει η ανάγνωση των ποιημάτων του Πωλ Ελυάρ, αυτού που ποτέ δεν συμπαθούσε ιδιαίτερα την ποίηση!

Γνωρίζεται ως φοιτητής με τους σημαντικότερους Έλληνες διανοούμενους της εποχής του (Σεφέρη, Σικελιανό, Τερζάκη, Θεοτοκά, Πολίτη κ.α.) και συνδέεται φιλικά με τον πρόωρα χαμένο ποιητή Γιώργο Σαραντάρη και τον Αντρέα Εμπειρίκο, με τον οποίο γυρίζει τη Λέσβο αναζητώντας έργα του ζωγράφου Θεόφιλου.

24 χρονών δημοσιεύει ποιήματά με το ψευδώνυμο Ελύτης κι ένα χρόνο αργότερα γίνεται έκθεση με κολλάζ του στην Αθήνα

**ΟΔΥΣΣΕΑΣ: «Έτσι συχνά όταν μιλάω για τον ήλιο**

**μπερδεύεται στη γλώσσα μου**

**ένα μεγάλο τριαντάφυλλο κατακόκκινο .**

**Αλλά δε μου είναι βολετό να σωπάσω.»**

(Ε΄ΤΑΞΗ)

Ο Ήλιος ο Ηλιάτορας

ο πετροπαιχνιδιάτορας

από την άκρη των ακρώ

κατηφοράει στο Ταίναρο

Φωτιά 'ναι το πηγούνι του

χρυσάφι το πιρούνι του.

Ο ΗΛΙΟΣ

Εσείς στεριές και θάλασσες

τ' αμπέλια κι οι χρυσές ελιές

ακούτε τα χαμπέρια μου

μέσα στα μεσημέρια μου

«Σ' όλους τους τόπους κι αν γυρνώ

μόνον ετούτον αγαπώ!»

Από τη μέση του εγκρεμού

στη μέση του αλλού πελάγου

κόκκινα κίτρινα σπαρτά

νερά πράσινα κι άπατα

«Σ' όλους τους τόπους κι αν γυρνώ

μόνον ετούτον αγαπώ!»

Με τα μικρά χαμίνια του

καβάλα στα δελφίνια του

με τις κοπέλες τις γυμνές

που καίγονται στις αμμουδιές

με τους λοξάτους πετεινούς

και με τα κουκουρίκου τους!

ΧΟΡΟΣ ΓΥΝΑΙΚΩΝ

Εμείς ψωμί δεν έχουμε

και τέτοια δεν κατέχουμε

Χρόνους πολλούς μας πολεμάν

κι ανάσα δεν επήραμαν.

**ΑΦΗΓΗΤΗΣ**: Ο ήλιος ο ηλιάτορας ο πετροπαιχνιδιάτορας

από την άκρη των ακρώ κατηφοράει στο Ταίναρο

Φωτιά 'ναι το πιγούνι του χρυσάφι το πιρούνι του

**Ο ΗΛΙΟΣ**: Ε σεις στεριές και θάλασσες

τ' αμπέλια κι οι χρυσές ελιές

ακούτε τα χαμπέρια\* μου μέσα στα μεσημέρια μου

«Σ' όλους τους τόπους κι αν γυρνώ μόνον ετούτον αγαπώ!»

**ΑΝΕΜΟΙ:** Άκου κι εμάς που μόλις εγυρίσαμε

νησιά και πολιτείες που γνωρίσαμε

Κρήτη και Μυτιλήνη Σάμο κι Ικαριά Νάξο και Σαντορίνη Ρόδο Κέρκυρα σπίτια μεγάλα κι άσπρα σπίτια βουερά\*

πάνω στη μαύρη πέτρα πάνω στα νερά

Ξάνθη Θεσσαλονίκη Βέροια Καστοριά

Γιάννενα Μεσολόγγι Σπάρτη και Μυστρά

Καμπαναριά και στέγες μες στη συννεφιά κι όλα μαζί μια λύπη και μιαν ομορφιά.

**«Σ' όλους τους τόπους κι αν γυρνώ μόνον ετούτον αγαπώ!»**

**«Και η θάλασσα είναι απέραντη, τα πουλιά μυριάδες, οι ψυχές όσες και οι συνδυασμοί που μπορούν να γεννήσουν οι ήχοι και τα λόγια, όταν ο έρωτας και το όνειρο συμβασιλεύουν.»**

[**Ο γλάρος**](http://www.youtube.com/watch?v=imZZT_wCg7U)  
Στο κύμα πάει να κοιμηθεί  
δεν έχει τι να φοβηθεί  
Μήνας μπαίνει μήνας βγαίνει  
γλάρος είναι και πηγαίνει

Από πόλεμο δεν ξέρει  
ούτε τι θα πει μαχαίρι  
Ο Θεός του ‘δωσε φύκια  
και χρωματιστά χαλίκια

Αχ αλί κι αλίμονό μας  
μες στον κόσμο το δικό μας  
Δε μυρίζουνε τα φύκια  
δε γυαλίζουν τα χαλίκια

Χίλιοι-δυο παραφυλάνε  
σε κοιτάν και δε μιλάνε  
Είσαι σήμερα μονάρχης  
κι ώσαμ’ αύριο δεν υπάρχεις.

**ΑΦΗΓΗΤΗΣ:** Το 1937 υπηρετεί ως έφεδρος στην Κέρκυρα κι όταν ξεσπά ο πόλεμος, βρίσκεται στη ζώνη του πυρός για κάποιους μήνες, μέχρι που επιστρέφει λόγω του τύφου που κόντεψε να του στοιχίσει τη ζωή.

Μετά τον πόλεμο δημοσιεύει τη συλλογή του Ήλιος ο Πρώτος. Θητεύει στο Εθνικό Ίδρυμα Ραδιοφωνίας αλλά παραιτείται (δύο φορές!) και παίρνει το δρόμο για το Παρίσι, όπου θα μείνει τέσσερα περίπου χρόνια. Εκεί γνωρίζει τον Ελυάρ, τον Πικάσο και την αφρόκρεμα της διανόησης και της τέχνης.

Αρχίζει το Άξιον Εστί, που θα του πάρει δέκα χρόνια μέχρι να εκδοθεί. Στην Ελλάδα εμπλέκεται στην πνευματική ζωή, και βραβεύεται για το Άξιον Εστί 19 χρόνια πριν το Νόμπελ, ενώ ταξιδεύει σε όλο τον κόσμο και το έργο του αναγνωρίζεται μέσα και έξω από την Ελλάδα.

**ΟΔΥΣΣΕΑΣ: Η Παναγιά στο πέλαγο κρατούσε τα παιδιά της**

**Τη Σίκινο, την Αμοργό και τ’ άλλα το παιδιά της**

(Δ΄ΤΑΞΗ) [**Τα τζιτζίκια**](http://www.youtube.com/watch?v=wk7whNPoOIs)Η Παναγιά τα πέλαγα κρατούσε στην ποδιά της.  
Τη Σίκινο, την Αμοργό  
και τ’ άλλα τα παιδιά της.

Ε σεις τζιτζίκια μου άγγελοι  
γεια σας κι η ώρα η καλή.  
Ο βασιλιάς ο Ήλιος ζει;  
Κι όλ’ αποκρίνονται μαζί:

Ζει και ζει και ζει και ζει και ζει και ζει και ζει  
ο βασιλιάς ο ήλιος ζει.

Από την άκρη του καιρού  
και πίσω απ’ τους χειμώνες  
άκουγα σφύριζε η μπουρού  
κι έβγαιναν οι Γοργόνες.

Ε σεις τζιτζίκια μου άγγελοι  
γεια σας κι η ώρα η καλή.  
Ο βασιλιάς ο Ήλιος ζει;

Κι όλ’ αποκρίνονται μαζί:

Ζει και ζει και ζει και ζει και ζει και ζει και ζει  
ο βασιλιάς ο ήλιος ζει.

Κι εγώ μέσα στους αχινούς  
στις γούβες στ’ αρμυρίκια  
σαν τους παλιούς θαλασσινούς  
ρωτούσα τα τζιτζίκια:

Ε σεις τζιτζίκια μου άγγελοι  
γεια σας κι η ώρα η καλή.  
Ο βασιλιάς ο Ήλιος ζει;  
Κι όλ’ αποκρίνονται μαζί.

Ζει και ζει και ζει και ζει και ζει και ζει και ζει  
ο βασιλιάς ο ήλιος ζει.

**ΑΦΗΓΗΤΗΣ:** Το 1979, βραβεύεται με το Νόμπελ Λογοτεχνίας ,για την ποίησή του, που με φόντο την ελληνική παράδοση, με αισθηματοποιημένη δύναμη και πνευματική οξύνοια ζωντανεύει τον αγώνα του σύγχρονου ανθρώπου για ελευθερία και δημιουργία.

Ο λόγος του στη Στοκχόλμη είναι αντάξιος του έργου του: Ας μου επιτραπεί να μιλήσω στο όνομα της φωτεινότητας και της διαφάνειας.

Το βραβείο του κατέθεσε στο Μουσείο Μπενάκη.

**ΟΔΥΣΣΕΑΣ: «Κι έναν πόντο πιο ψηλά να πάτε, άνθρωποι, ευχαριστώ θα σας πει ο Θεός».**

Η Μάγια

Η Πούλια πόχει εφτά παιδιά  
μέσ’ απ’ τους ουρανούς περνά.  
Κάποτε λίγο σταματά  
στο φτωχικό μου και κοιτά.  
  
Γεια σας τι κάνετε; Καλά;  
Καλά. Πώς είναι τα παιδιά;  
Τι να σας πω εκεί ψηλά τα  
τρώει τ’ αγιάζι κι η ερημιά.  
  
Γι αυτό πικραίνεσαι κυρά,   
δε μου τα φέρνεις εδωνά;  
Ευχαριστώ μα `ναι πολλά  
θα σου τη φάνε τη σοδειά.  
  
Δώσε μου καν την πιο μικρή  
τη Μάγια την αστραφτερή.  
Πάρ’ την κι έχε λοιπόν στο νου  
πως θά `σαι ο άντρας τ’ ουρανού.  
  
Είπε, και πριν βγάλω μιλιά  
μου την καρφώνει στα μαλλιά  
  
Λάμπουνε γύρω τα βουνά,   
τα χέρια μου βγάνουν φωτιά.  
Κι η Πούλια πόχει εφτά παιδιά  
φεύγει και μ’ αποχαιρετά.

**ΑΦΗΓΗΤΗΣ:** Στα χρόνια που ακολουθούν, γνωρίζει ποικίλες τιμές και διακρίσεις, ενώ εξακολουθεί να φιλοτεχνεί τα αγαπημένα του κολλάζ. Πεθαίνει το 1996 στην Αθήνα από ανακοπή.

**ΟΔΥΣΣΕΑΣ: «Ε σεις στεριές και θάλασσες τ' αμπέλια κι οι χρυσές ελιές ακούτε τα χαμπέρια μου μέσα στα μεσημέρια μου» «Σ' όλους τους τόπους κι αν γυρνώ μόνον ετούτον αγαπώ!»**

(ΣΤ΄ΤΑΞΗ)[**Το τρελοβάπορο**](http://www.youtube.com/watch?v=oKpBOIisCkg&feature=related)

Βαπόρι στολισμένο βγαίνει στα βουνά

Μάγισσες ρίχτε χαρτιά

κι αρχίζει τις μανούβρες “βίρα-μάινα”  
την άγκυρα φουντάρει στις κουκουναριές  
φορτώνει φρέσκο αέρα κι απ’ τις δυο μεριές

Είναι από μαύρη πέτρα κι είναι απ’ όνειρο  
κι έχει λοστρόμο αθώο ναύτη πονηρό  
από τα βάθη φτάνει στους παλιούς καιρούς  
βάσανα ξεφορτώνει κι αναστεναγμούς

Έλα Χριστέ και Κύριε λέω κι απορώ  
τέτοιο τρελό βαπόρι τρελοβάπορο  
χρόνους μας ταξιδεύει δε βουλιάξαμε  
χίλιους καπεταναίους τους αλλάξαμε

Κατακλυσμούς ποτέ δε λογαριάσαμε  
μπήκαμε μες στα όλα και περάσαμε  
κι έχουμε στο κατάρτι μας βιγλάτορα  
παντοτινό τον Ήλιο τον Ηλιάτορα.

(ΟΛΟΙ ΜΑΖΙ)

**Όμορφη και παράξενη πατρίδα**

Όμορφη και παράξενη πατρίδα  
ω σαν αυτή που μου ‘λαχε δεν είδα

Ρίχνει να πιάσει ψάρια πιάνει φτερωτά  
στήνει στην γη καράβι κήπο στα νερά  
κλαίει φιλεί το χώμα ξενιτεύεται  
μένει στους πέντε δρόμους αντρειεύεται

Όμορφη και παράξενη πατρίδα  
ω σαν αυτή που μου ‘λαχε δεν είδα

Κάνει να πάρει πέτρα την επαρατά  
κάνει να τη σκαλίσει βγάνει θάματα  
μπαίνει σ’ ένα βαρκάκι πιάνει ωκεανούς  
ξεσηκωμούς γυρεύει θέλει τύρρανους

Όμορφη και παράξενη πατρίδα  
ω σαν αυτή που μου ‘λαχε δεν είδα.

**ΟΔΥΣΣΕΑΣ: Μην ξεχνάτε την πατρίδα μας, και προπαντός, τη γλώσσα μας.**

**Πρέπει να ‘σαστε περήφανοι, να ΄μαστε όλοι περήφανοι, εμείς και τα παιδιά μας για τη γλώσσα μας.**

**Είμαστε οι μόνοι σ΄ολόκληρη την Ευρώπη που έχουμε το προνόμιο να λέμε τον ουρανό «ουρανό» και τη θάλασσα «θάλασσα», όπως την έλεγαν ο Όμηρος και ο Πλάτωνας πριν δυόμισι χιλιάδες χρόνια.**

[**Ε, σεις στεριές και θάλασσες**](http://www.youtube.com/watch?v=wxPZDS6bbZA)

Ε σεις στεριές και θάλασσες  
τ’ αμπέλια κι οι χρυσές ελιές  
ακούτε τα χαμπέρια μου  
μέσα στα μεσημέρια μου

“Σ’ όλους τους τόπους κι αν γυρνώ  
μόνον ετούτον αγαπώ!”

Από τη μέση του εγκρεμού  
στη μέση του άλλου πελάγου

“Σ’ όλους τους τόπους κι αν γυρνώ  
μόνον ετούτον αγαπώ!”

Με τα μικρά χαμίνια του  
καβάλα στα δελφίνια του  
με τις κοπέλες τις γυμνές  
που καίγονται στις αμμουδιές.